b"\n_START_ARTICLE_\nDespujol\n_START_SECTION_\nDescripci\xc3\xb3\n_START_PARAGRAPH_\n\xc3\x89s una casa residencial de planta quadrada, amb planta baixa, dos pisos i golfes. La fa\xc3\xa7ana es troba orientada a llevant. En l'al\xc3\xa7at el conjunt es pot dividir en tres cossos: un central amb coberta a dues vessants i carener paral\xc2\xb7lel a la fa\xc3\xa7ana. A la seva dreta s'hi adossa un cos d'una altura menor, amb una eixida a tramuntana que devia ubicar l'antiga cisterna. A l'altre costat s'hi adossa una torre de planta quadrada que consta de planta baixa i dos altures, amb un gros escut al nivell de la segona planta. Es troba coberta a quatre vessants._NEWLINE_A la fa\xc3\xa7ana, pel que fa al cos central, es poden veure a l'altura del primer pis dos balcons d'arc de mig punt amb un escut de la fam\xc3\xadlia al centre. Una motllura separa aquests de dues finestres, tamb\xc3\xa9 de mig punt, al nivell superior. A la seva dreta apareixen un balc\xc3\xb3 al primer pis i una finestra al segon aquesta vegada en forma allindada. En general els murs del conjunt presenten un gran nombre d'obertures, disposades regularment._NEWLINE_La construcci\xc3\xb3 est\xc3\xa0 realitzada principalment amb pedra, sobretot amb \xc3\xbas de c\xc3\xb2dols de riu. Les cobertes s\xc3\xb3n de teula._NEWLINE_T\xc3\xa9 adossat una capella de nau \xc3\xbanica amb la fa\xc3\xa7ana orientada a llevant i la cap\xc3\xa7alera a ponent. \xc3\x89s coberta amb volta de creueria marcada amb estuc policromat, marcant tamb\xc3\xa9 cornises als murs de la nau._NEWLINE_El mur de tramuntana es troba adossat a la casa Despujol. Al mur de migdia s'hi obren finestres que recorden estil g\xc3\xb2tic. La fa\xc3\xa7ana presenta un portal d'arc de mig punt amb el nom de Crist al centre i al damunt un \xc3\xb2cul amb una campaneta i reixes de ferro forjat._NEWLINE_Des de la casa s'accedeix al cor, situat als peus de l'esgl\xc3\xa9sia. Fa temps que s'hi ha perdut el culte.\n_START_SECTION_\nHist\xc3\xb2ria\n_START_PARAGRAPH_\nAquests mas rep el nom d'una antiga domus que es trobava al pujol que ara li d\xc3\xb3na nom. Aquesta domus fou destru\xc3\xafda durant la guerra remen\xc3\xa7a. El llinatge de Despujol apareix documentat des de 1187 i s'ha perpetuat fins a l'actualitat. La construcci\xc3\xb3 actual \xc3\xa9s una obra d'\xc3\xa8poca moderna i es troba al peu del mateix pujol, a llevant de la vila de Sant Hip\xc3\xb2lit."